Datum: 26.6.2017

MINISTRSTVO ZA IZOBRAŽEVANJE, ZNANOST IN ŠPORT

Masarykova 16

1000 Ljubljana

Zadeva: **Mnenje Gospodarske zbornice Slovenije na predlog Novele zakona o osnovni šoli**

Spoštovani!

Ministrstvo za izobraževanje, znanost in šport (v nadaljevanju MIZŠ) je objavilo predlog novele Zakona o osnovni šoli, ki med drugim uvaja obvezno učenje drugega tujega jezika na način, da si učenci 7. 8. in 9. razreda po novem lahko izberejo le še en obvezni izbirni predmet iz družboslovne-humanističnega sklopa ali naravoslovno-tehničnega sklopa (po trenutno veljavni zakonodaji si lahko učenci izberejo 2 oz. celo 3 izbirne predmete s soglasjem staršev).

Argumentov za obvezno učenje drugega tujega jezika je veliko, o tem ne bomo presojali na tem mestu.

Ob uvajanju takšne spremembe pa opozarjamo, da so ponovno preslišani argumenti, ki jih gospodarstvo navaja že več let glede premajhnega obseg pouka tehnike v osnovni šoli. Ta predmet je praktično edini predmet v osnovni šoli, ki spodbuja mlade k razvijanju ročnih spretnosti, razvija poklicne potenciale učencev na področju tehnike, spodbuja tudi razvoj poklicnih interesov mladih za poklice, ki jih v gospodarstvu kronično primanjkuje (na celotni vertikali nadaljnjega šolanja od srednjih poklicnih in tehniških šol do inženirskih programov na višjih stopnjah izobraževanja), spodbuja k inovatorstvu in kreativnemu razmišljanju. Ob odsotnosti ustrezne karierne orientacije učencev v osnovni šoli, so tehnični pouk in drugi izbirni predmeti iz naravoslovno-tehničnega sklopa izbirnih predmetov, izjemno pomembni za odločanje učencev o nadaljnjem šolanju in izbiri poklica.

Obvezno uvajanje drugega tujega jezika še dodatno zmanjšuje možnost izbire učencem, ki bodo ob uveljavitvi novele lahko izbrali le še en izbirni predmet iz naravoslovno-tehničnega sklopa predmetov. To pomeni, da kombinacija - npr. tehnični pouk in računalništvo, ne bo več možna, saj je eden od dveh obveznih izbirnih predmetov – drugi tuj jezik. Posledično bodo učenci izgubili možnost, da spoznajo in pridobijo pomembne kompetence, ki bi jih lahko v nadaljnjem šolanju nadgrajevali. Mnoge države so že davno spoznale pomen teh znanj za uspešen razvoj družbe v pogojih hitrega tehnološkega razvoja in digitalne družbe prihodnosti .

Predlog Novele zakona o osnovni šoli le enostransko uvaja učenje drugega tujega jezika brez celostnega pregleda predmetnika osnovne šole, zato tega predloga ne moremo podpreti.

Lep pozdrav,

mag. Samo Hribar Milič

Generalni direktor GZS

*Sopodpisani:*

Združenje kovinske industrije

Združenje kovinskih materialov in nekovin

Zbornica kmetijskih in živilskih podjetij

Združenje za papirno in papirno predelovalno industrijo

Zbornica elektronske in elektroindustrije

Energetska zbornica Slovenije

Zbornica gradbeništva in industrije gradbenega materiala

Združenje kemijske industrije

Združenje za tekstilno, oblačilno in usnjarsko predelovalno industrijo

Zbornica komunalnega gospodarstva

Združenje za informatiko in telekomunikacije